Súradnice: 42°08′51″S 24°45′00″V﻿ / ﻿42,14750°S 24,75000°V﻿ / 42.14750; 24.75000

**Dom Andreja Georgiadiho** (bulh. Къщата на Андрей Георгиади – *Кăštata na Andrej Georgiadi*), známy aj ako **Chadžikalčevov dom** (bulh. Хаджикалчева къща – *Chadžikalčeva kăšta*), **Dom Konstantina Chadžikalčeva** (bulh. Къщата на Константин Хаджикалчев – *Кăštata na Konstantin Chadžikalčev*), prípadne **Dom vedcov** (bulh. Дом на учените – *Dom na učenite*) je obrodenecký meštiansky dom nachádzajúci sa v centrálnej časti mesta Plovdiv v Plovdivskej oblasti v južnom Bulharsku. Kultúrna pamiatka národného významu. Patrí medzi kultúrne pamiatky v Plovdive, ktoré boli vybrané pre digitalizáciu v rámci projektu, ktorý bol spolufinancovaný Európskou úniou.

Lokalita
--------

Dom Andreja Georgiadiho leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „Mitropolit Pajsij" (bulh. улица „Митрополит Пайсий", doslova *ulica metropolitu Pajsija*) č. 6, v úpätí pahorku Taksim tepe medzi budovami Katedrály Zosnutia Bohorodičky a Chrámu svätého Mikuláša.

Dejiny
------

Dom nechal v roku 1850 postaviť Andrej Georgiadi. V rokoch 1878 – 1880 v dome sídlil, exarcha Josif, ktorý z domu riadil plovdivskú eparchiu. Neskôr budovu kúpil obchodník, bankár a politik Konstantin Chadžikalčev (udáva sa aj ako Chadžikalčov), ktorý ju však v roku 1917 venoval, aby slúžila ako budova školy.

V roku 1995 získala budova štatút kultúrnej pamiatky národného významu.

V súčasnosti je využívaná ako tvorivá základňa bulharského *Zväzu vedcov* (bulh. Съюз на учените – *Săjuz na učenite*).

Charakteristika
---------------

Budova je dvojposchodová a plne symetrická. Je typickým predstaviteľom bulharského obrodeneckého baroka, pričom predstavuje klasický symetrický Plovdivský domdom plovdivského typu. Autorom budovy je významný staviteľský majster chadži Georgi Georgiev Chadžijski z rodopskej dediny Kosovo.

Prvé poschodie domu slúžilo na prijímanie návštev a nachádzali sa tam aj hosťovské a hospodárske izby. Druhé poschodie slúžilo ako obytný priestor pre majiteľa domu s rodinou.

Z jednej strany budova priamo prilieha ku skalám pahorku Taksim tepe. Vo dvore sa okrem samotného domu nachádza budova maazy (skladu).

### Exteriér

Pred vchodom do budovy sa nachádza malý portikus s dvojramenným schodiskom. Nad portikom sa v centrálnej časti prednej fasády nachádza prehnutý pologuľový arkier, ktorý je na konci zakončený štítovým frontónom. Po stranách centrálneho arkiera sa nachádzajú dva arkiere obdĺžnikového pôdorysu.

### Interiér

Vchod vedie do salónu na prvom poschodí, okolo salónu sa nachádza päť izieb. Rozloženie miestností na druhom poschodí je identické. Stropy v salónoch sú zdobené bohatou drevorezbou. Ďalším ozdobným prvkom v salónoch sú alafrangy. Interiér bol vyzdobený freskami.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č. 4 z roku 1995, pričom ako dôvod ochrany bola stanovená architektonicko-staviteľská ako aj umelecká hodnota budovy. Názvy budovy ako sú uvedené na zozname kultúrnych pamiatok národného významu sú *Кăštata na Andrej Georgiadi* (bulh. Къщата на Андрей Георгиади, doslova *Dom Andreja Georgiadiho*) a *Chadžikalčeva kăšta* (bulh. Хаджикалчева къща, doslova *Chadžikalčevov dom*).

Galéria
-------

* východná fasáda budovyvýchodná fasáda budovy
* východná fasáda budovyvýchodná fasáda budovy
* južná fasáda budovyjužná fasáda budovy
* detail z východnej fasádydetail z východnej fasády
* detail z východnej fasádydetail z východnej fasády
* vchod do areálu domuvchod do areálu domu
* detailný pohľad na arkier vo východnej fasádedetailný pohľad na arkier vo východnej fasáde

Referencie
----------

1. 1 2 3 4 5 6 7  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 207 – 209. (po bulharsky)
2. 1 2 3 4 5 6 7   *Министерство на културата на Република България* [online]. mc.government.bg, [cit. 2023-04-11]. Dostupné online.
3. 1 2 3 4   *Недвижимо културно наследство* [online]. digital.plovdiv.bg, [cit. 2023-04-16]. Dostupné online. Archivované 2023-04-16 z originálu.
4. 1 2 3 4 5 6 7 8 9 10 11 12 13 14 15 16   *DC news – Новини от Пловдив, Асеновград и региона* [online]. dcnews.bg, 2014-07-22, [cit. 2023-04-16]. Dostupné online.
5. 1 2 3 4 5 6 7 8 9 10 11  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 421. (po bulharsky)
6. ↑   *Дигитализират недвижимото културно наследство на Пловдив* [online]. gradat.bg, 2015-12-28, [cit. 2023-04-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Dom Andreja Georgiadiho**